25.09.2024 nr 24-4

Terviseminister Riina Sikkut

Sotsiaalkaitseminister Signe Riisalo

Sotsiaalministeerium

Koopia:

Sotsiaalministeerium

Marilin Sternhof ([Marilin.Sternhof@sm.ee](mailto:Marilin.Sternhof@sm.ee))

### **Määruse „Sotsiaal- ja tervisevaldkonna vabaühenduste toetamine“ eelnõu arvamuse avaldamiseks**

Lugupeetud Riina Sikkut ja Signe Riisalo

Viidatud määrus on oluline edasiminek Sotsiaalministeeriumi ja vabaühenduste strateegilise partnerluse arendamisel. Kindlasummalise makse sisseseadmine strateegiliste partnerite tegevustega seotud kulude hüvitamiseks ning nende ja tegevuste tulemuspõhine toetamine vähendab vabaühenduste halduskoormust. Peame väga oluliseks sellist koostöö tugevdamist ja usalduse loomist, kuna strateegilise partnerluse peamiseks sisuks on ministeeriumi valitsemisalal tulemuseesmärkide saavutamise toetamine ning sotsiaal- ja tervishoiuvaldkonna poliitikate kujundamisse ja elluviimisesse panustamine.

Juhime tähelepanu, et käesolevas eelnõus on pakutud tingimused ja kord endiselt sõnastatud projektitoetusena ning kuigi määrust projektitingimustena vaadates on tegu üldiselt heade ettepanekutega, moonutab seesugune kord strateegilise partnerluse kontseptsiooni eesmärke. Antud tingimused pärsivad sisulise partnerluse kujunemist ministeeriumi ja vabaühenduse vahel, loovad osapoolte vahele kontrolliva suhte ning piiravad eesmärgipärast kohanemist muutlikele tingimustele. VATEK on sellele ka varasemalt tähelepanu juhtinud.

Strateegilise partnerluse vallas on erinevatel ametkondadel häid praktikaid, näiteks Haridus- ja Teadusministeerium annab oma valdkonna katusorganisatsioonidele võimaluse esitada koostööpakkumine, et saada poliitikakujundamise partneriks. Partneri staatusega kaasneb ka tegevustoetuse määramine. Hindaksime, kui Sotsiaalministeerium avaks selgemalt oma eesmärke ja ootusi strateegilise partnerluse programmile ning sõnastaks ka tingimused sellele vastavalt.

Ettepanekus olevatele projektitingimustele teeme aga otsesemalt järgmised ettepanekud:

1. Välisprojektide omafinantseeringu toetamine on äärmiselt oluline. Juhime taaskord tähelepanu, et omafinantseeringu taotlusvoorud ning eri välisprojektide taotlusvoorud tõenäoliselt ei kattu ajaliselt. Seetõttu on toetuse kasutusvõimalused ebamõistlikult piiratud. Antud määruse raames rahastatud projektides tuleks võimaldada toetuse kasutamist välisprojektide omafinantseeringuna ka siis, kui see pole esialgsesse taotlusse sisse kirjutatud, kuid välisprojekt toetab sarnaste eesmärkide saavutamist ja see on ka ministeeriumi poolt kinnitatud.
2. Hindame omafinantseeringu määra olulist vähendamist. Julgustaksime siiski omafinantseeringust täielikult loobumist, kuna rahastatavad projektid ei ole tulu tootvad ja omafinantseering nõuab ressursse, mis muidu võimaldaks vabaühendustel kasvatada finantspuhvrit või katta omafinantseeringut muudes projektides.
3. Varasemalt on VATEK soovitanud tagada komisjonile pädevus erandkorras ja läbirääkimiste järel rahuldada taotlusi, mille koondhinne on vähem kui 16 punkti ja/või mõne hindamiskriteeriumi väärtuseks on 0 punkti. See aitab tagada, et taotlusvoor oleks edukas ning sobiv partner leitakse. Samuti maandab see ohtu, et kutsungis ja hindamiskriteeriumites seatud ootused ning eraldatud eelarvevahendid ei ole omavahel vastavuses.

Lugupidamisega

*/allkirjastatud digitaalselt/*

Anneli Vares

tegevjuht, juhatuse liige

Eesti Vaimse Tervise ja Heaolu Koalitsioon VATEK